CELEX: 32016D1124
Language: hr
Date: 2016-06-24 00:00:00
Title: Odluka Vijeća (EU) 2016/1124 od 24. lipnja 2016. o stajalištu koje države članice trebaju zauzeti u ime Europske unije u okviru Stalne komisije Eurocontrola u pogledu odluka o centraliziranim uslugama koje treba donijeti

12.7.2016   
            
            
               HR
            
            
               Službeni list Europske unije
            
            
               L 187/13
            
         ODLUKA VIJEĆA (EU) 2016/1124
   od 24. lipnja 2016.
   o stajalištu koje države članice trebaju zauzeti u ime Europske unije u okviru Stalne komisije Eurocontrola u pogledu odluka o centraliziranim uslugama koje treba donijeti
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
   uzimajući u obzir prijedlog Europske komisije,
   budući da:
   
               (1)
            
            
               Odlukom Vijeća (EU) 2015/2394 (1) utvrđeno je stajalište Unije u pogledu odluke o centraliziranim uslugama koju je Stalna komisija Eurocontrola („Stalna komisija”) trebala donijeti 9. prosinca 2015. Svrha te odluke o centraliziranim uslugama bila je omogućiti Eurocontrolu da razvije financiranje, aranžmane za nabavu i tehničke specifikacije s ciljem pravodobnog uvođenja novih europskih usluga podatkovne komunikacije između zemlje i zraka (eng. „European Air/Ground Data Communication Services, EAGDCS”).
            
         
               (2)
            
            
               Stajalište utvrđeno u Odluci (EU) 2015/2394 bilo je da se odluka Stalne komisije o centraliziranim uslugama morala odgoditi zbog toga što Unija nije imala dovoljno informacija za evaluaciju sadržaja takve odluke o centraliziranim uslugama i zbog toga što bi se njome mogle prejudicirati buduće aktivnosti Eurocontrola na način koji bi bio štetan za aktivnosit Unije u tom području.
            
         
               (3)
            
            
               Zbog stajališta Unije utvrđenog u Odluci (EU) 2015/2394 Stalna komisija nije donijela odluku o EAGDCS-u 9. prosinca 2015. te je od Agencije Eurocontrola zatražila da nastavi s radom na revidiranom prijedlogu u bliskoj suradnji s dionicima iz sektora industrije i pruži procjenu gospodarskih troškova EAGDCS-a.
            
         
               (4)
            
            
               Agencija Eurocontrola i dionici iz sektora industrije 9. veljače 2016. predstavili su revidirani prijedlog o EAGDCS-u koji su zajedno poduprijeli, a Agencija Eurocontrola osigurala je potpunu dostupnost procjene gospodarskih troškova putem postojećih studija izvedivosti.
            
         
               (5)
            
            
               Agencija Eurocontrola 6. travnja 2016. predložila je Stalnoj komisiji da donese odluku na temelju prijedloga o EAGDCS-u okviru pisanog postupka.
            
         
               (6)
            
            
               Ta odluka odnosi se na razvoj EAGDCS-a. Ona proizvodi pravne učinke jer se njome uređuju područja obuhvaćena pravom Unije i, ovisno o njezinu sadržaju, može imati konkretne učinke u tim područjima. Ona može utjecati na koristi koje proizlaze iz tehničkog rada Zajedničkog poduzeća SESAR na uslugama podatkovnih veza, rizik od neusklađenosti u području certifikacije i nadzora s obzirom na ulogu Europske agencije za sigurnost zračnog prometa („EASA”) u tom području, a time i na rizik od neučinkovitog trošenja sredstava od rutnih naknada i potpore Unije kao i na isplativost relevantnih aktivnosti uvođenja koje Unija treba provesti u kontekstu projekta SESAR.
            
         
               (7)
            
            
               S obzirom na prednosti koje se mogu očekivati od razvoja tehničkih rješenja poput demonstratora, u načelu bi trebalo poduprijeti odluku kojom se daje prednost odgovarajućoj suradnji. Međutim, odluka bi trebala sadržavati uvjete kojima se štite interesi Unije u prethodno navedenim točkama.
            
         
               (8)
            
            
               Primjereno je utvrditi stajalište koje države članice trebaju zauzeti u ime Unije u okviru Stalne komisije u odnosu na odluke o centraliziranim uslugama koje treba donijeti Stalna komisija,
            
         DONIJELO JE OVU ODLUKU:
   Članak 1.
   Stajalište koje države članice trebaju zauzeti u ime Unije u okviru Stalne komisije Eurocontrola jest sljedeće:
   
                
            
            
               u pogledu prijedloga od 6. stavnja 2016. koji je poslala Agencija Eurocontrola, stajalište Unije jest da se podupire nastavak suradnje Agencije Eurocontrola s pružateljima usluga u zračnoj plovidbi i, prema potrebi, s operatorima zrakoplova država članica Eurocontrola u kontekstu projekta SESAR, uključujući razvoj potrebnih aranžmana za upravljanje, financiranje i nabavu, te da se razviju tehničke specifikacije s ciljem pravodobnog uvođenja europskih usluga podatkovne komunikacije između zemlje i zraka (EAGDSC). Prethodno navedeni aranžmani i tehnička rješenja bit će podneseni Privremenom vijeću/Stalnoj komisiji radi njihova informiranja i prije pokretanja bilo koje moguće nabave. To bi se također trebalo temeljiti na dokazima o tehničkoj i operativnoj izvedivosti te razvoju sveobuhvatne procjene gospodarskog učinka.
            
         Odlukom koju treba donijeti u okviru Stalne komisije osigurava se:
   
               —
            
            
               da se ishod tehničkog rada na podatkovnim vezama koji je obavilo zajedničko poduzeće SESAR u potpunosti uzme u obzir,
            
         
               —
            
            
               da se aktivnosti obuhvaćene tom odlukom provode u suradnji s EASA-om u mjeri u kojoj se ta odluka odnosi na pripremni rad EASA-a za buduću certifikaciju i nadzor nad EAGDCS-om,
            
         
               —
            
            
               da se njome ne dovode u pitanje uvođenje i funkcioniranje EAGDCS-a kao ni njegova nabava, što podliježe daljnjim odlukama država članica Eurocontrola,
            
         
               —
            
            
               da se aktivnosti obuhvaćene tom odlukom temelje na sporazumu s pružateljima usluga u zračnoj plovidbi, i
            
         
               —
            
            
               da se aranžmanima za financiranje i nabavu kao i tehničkim specifikacijama i dalje ne dovode u pitanje eventualna ulaganja i povezani troškovi koji su pružateljima usluga u zračnoj plovidbi država članica Unije i operatorima zrakoplova već nastali u skladu sa zahtjevima iz Uredbe Komisije (EZ) br. 29/2009 (2).
            
         Države članice djeluju zajednički u interesu Unije.
   Članak 2.
   Ova Odluka stupa na snagu na dan donošenja.
   
      Sastavljeno u Luxembourgu 24. lipnja 2016.
      
         
            Za Vijeće
         
         
            Predsjednik
         
         A.G. KOENDERS
      
   
   
      (1)  Odluka Vijeća (EU) 2015/2394 od 8. prosinca 2015. o stajalištu koje države članice trebaju zauzeti u ime Europske unije u vezi s odlukama koje treba donijeti Stalna komisija Eurocontrola u odnosu na uloge i zadaće Eurocontrola i centralizirane usluge (SL L 332, 18.12.2015., str. 136.).
   
      (2)  Uredba Komisije (EZ) br. 29/2009 od 16. siječnja 2009. o utvrđivanju zahtjeva u vezi s uslugama podatkovnih veza za jedinstveno europsko nebo (SL L 13, 17.1.2009., str. 3.).